Predkladacia správa

Návrh na priestorové riešenie sídiel Východoslovenskej galérie v Košiciach a Východoslovenského múzea v Košiciach predkladá minister kultúry na rokovanie vlády Slovenskej republiky z vlastnej iniciatívy. 

	Potreba predostrieť vláde Slovenskej republiky návrh na riešenie majetkovoprávnych vzťahov a užívania niektorých objektov pre kultúru v Košiciach vyplýva z viacerých dôvodov. Súčasný stav má charakter prechodného stavu, pretože súvisiace zmluvné vzťahy sú uzavreté len do dobu určitú.  Nemenej podstatný je fakt, že prechod pôsobností zo štátnej správy na obce a na vyššie územné celky budú sprevádzať zmeny z hľadiska vlastníctva majetku.
 
	Predkladaný materiál definuje súčasnú situáciu a navrhuje také riešenie, ktoré sa ukazuje ako vecne a finančne optimálne. Jeho realizácia má za cieľ dospieť k stavu, keď dotknuté právnické osoby, kultúrne inštitúcie, budú sídliť v budovách vo vlastníctve svojich zriaďovateľov, ktoré budú zároveň podľa osobitných zákonov spravovať a užívať na plnenie štatutárnych úloh. 

Zmena vlastníckych vzťahov a zmena správcov majetku štátu nebude mať priamy vplyv na verejné financie, nebude mať finančný dosah na obyvateľov, na životné prostredie a zamestnanosť. Vzhľadom na vecnú problematiku materiál nebol predmetom rokovania poradných orgánov vlády. 

Predkladateľ zverejnil materiál do medzirezortného pripomienkového konania v písomnej aj elektronickej forme. Účastníkom konania bol aj Krajský úrad v Košiciach a mesto Košice ako dotknuté subjekty.  Pripomienky k materiálu vôbec nezaslali: podpredseda vlády pre legislatívu, podpredseda vlády pre ekonomiku, podpredsedníčka vlády pre európsku integráciu, odbor vládnej agendy Úradu vlády SR a Ministerstvo obrany SR, ktoré stanovisko nezaslalo ani po opakovaných telefonických výzvach predkladateľa. Po termíne zaslalo vyjadrenie Ministerstvo financií SR. Hromadnú pripomienku verejnosti predkladateľ nezaznamenal. Vyhodnotenie pripomienkového konania je súčasťou predkladného materiálu.

Zásadnú pripomienku uplatnil prednosta Krajského úradu v Košiciach. Rozporové konanie ministra kultúry Milana Kňažka a prednostu KÚ Štefana Vranovského bolo neúspešné, preto sa materiál  predkladá na rokovanie vlády s rozporom.